BANPU ปล่อยซิงเกิล “เป็นเธอ” ผ่านแคมเปญ “เพลงรักจากพลังงานสะอาด”
BANPU ผุดไอเดียเชื่อมโซลูชันพลังงานกับไลฟ์สไตล์คนยุคใหม่ ถ่ายทอดความเป็นบ้านปูผ่านบทเพลง เป็นเธอ (Brighter Sky) ใส่ใจสิ่งแวดล้อมในทุกขั้นตอนการผลิต ตอกย้ำความมุ่งมั่น ส่งมอบพลังงานที่ดีขึ้นเพื่ออนาคต
BANPU ผุดไอเดียเชื่อมโซลูชันพลังงานกับไลฟ์สไตล์คนยุคใหม่ ถ่ายทอดความเป็นบ้านปูผ่านบทเพลง เป็นเธอ (Brighter Sky) ใส่ใจสิ่งแวดล้อมในทุกขั้นตอนการผลิต ตอกย้ำความมุ่งมั่น ส่งมอบพลังงานที่ดีขึ้นเพื่ออนาคต
20 ต.ค. 2565

บริษัท บ้านปู จำกัด (มหาชน) หรือ BANPU ผู้นำด้านพลังงานที่หลากหลายในระดับนานาชาติ ผุดไอเดียเชื่อมโซลูชันพลังงานกับไลฟ์สไตล์ของคนยุคใหม่ ผ่านแคมเปญ “เพลงรักจากพลังงานสะอาด” จัดทำบทเพลง เป็นเธอ (Brighter Sky) เพลงรักเติมเต็มพลังบวกที่ถ่ายทอดความเป็น ‘บ้านปู’ ได้ดีที่สุด พร้อมส่งต่อแนวคิดที่อยากเห็นโลกดีขึ้นได้อย่างง่ายๆจากแค่การเปลี่ยนมุมมอง เพราะพลังงานสะอาดที่จริงแล้วอยู่รอบตัวเรา โดยได้ วี วิโอเลต วอเทียร์ ศิลปินดังแห่งยุคมาถ่ายทอดบทเพลง อีกทั้งบทเพลงดังกล่าว ยังเป็นเพลงที่สร้างสรรค์โดยกระบวนการที่ใส่ใจสิ่งแวดล้อมในทุกขั้นตอนการผลิตเพลง ตอกย้ำความมุ่งมั่นของบ้านปูที่จะสร้างพลังงานที่ดีขึ้นเพื่ออนาคต (Smarter Energy for the Future)
นางสมฤดี ชัยมงคล ประธานเจ้าหน้าที่บริหาร BANPU เปิดเผยว่า ปัจจุบัน คนยุคใหม่ให้ความสำคัญกับเรื่องสิ่งแวดล้อม สังคมและความยั่งยืนยิ่งกว่าที่เคย บ้านปูในฐานะบริษัทที่พร้อมส่งมอบอนาคตพลังงานเพื่อความยั่งยืนให้แก่ทุกคน เห็นถึงความสำคัญของการร่วมผลักดันแนวคิดการสร้างโลกที่ดีขึ้นด้วยพลังงานสะอาดและเข้าถึงผู้คนในวงกว้าง พร้อมทั้งขยายการเติบโตของพลังงานที่สะอาดขึ้นและเทคโนโลยีพลังงานให้ชัดเจนขึ้น จึงใช้เพลงรัก ที่เป็นผลผลิตผ่านโซลูชันพลังงานของบ้านปู เป็นตัวกลางที่เชื่อมบ้านปูและผู้คนทุกเพศทุกวัย โดยเฉพาะอย่างยิ่งผู้คนยุคใหม่ ที่มีไลฟ์สไตล์ในรูปแบบ Greener &amp; Smarter ให้รู้จักกันและใกล้ชิดกันยิ่งขึ้น
โดยจุดประสงค์หลักของแคมเปญนี้ คือการจุดประกายให้ผู้คนได้เห็นว่าพลังงานที่สมาร์ทและสะอาดสามารถสร้างสรรค์สิ่งใหม่ เพื่อให้ทุกคนเข้ามามีส่วนร่วมได้ และให้ทุกคนรู้ว่า บ้านปูอยู่ใกล้คุณกว่าที่คุณคิด โดยเพลง เป็นเธอ ได้ศิลปินชื่อดังอย่าง วี วิโอเลต วอเทียร์ คนรุ่นใหม่ที่สนับสนุนแนวคิดอยากเห็นโลกที่ดีขึ้นกว่าเดิม มาถ่ายทอดอารมณ์เพลงผ่านเนื้อเสียงอันเป็นเอกลักษณ์ ด้วยการรังสรรค์เนื้อเพลงผ่านปลายปากกาของ ‘แอ้ม-อัจฉริยา ดุลยไพบูลย์’ ผู้ฝากผลงานเพลงฮิตติดชาร์ตไว้มากมาย มีเนื้อหาของเพลงที่สื่อสารให้เห็นพลังในเชิงบวก เพื่อให้ผู้คนทุกเพศทุกวัยสามารถฟังและเข้าถึงได้ อีกทั้งเนื้อเพลงแต่ละท่อนยังสามารถตีความได้ถึงพลังงานดี ๆ ของบ้านปูที่ส่งต่อไปยังผู้คน และอยากให้ทุกคนเปิดใจรับสิ่งดี ๆ เหล่านี้
สำหรับแนวคิดของแคมเปญนี้ คือ “เปลี่ยนสิ่งเดิม เริ่มสิ่งใหม่” ซึ่งเพลงนี้เกิดขึ้นจากการนำไฟฟ้าจากพลังงานแสงอาทิตย์ ซึ่งถือเป็นพลังงานสะอาด มากักเก็บไว้ในอุปกรณ์เทคโนโลยีพลังงานของบ้านปู เพื่อใช้ในกระบวนการผลิตเพลง และการถ่ายทำมิวสิกวิดีโอ
“บ้านปู เตรียมก้าวเข้าสู่ปีที่ 40 ในปีหน้า ด้วยวิสัยทัศน์ที่พร้อมปรับตัวและเปลี่ยนแปลงให้เข้ากับเทรนด์โลกยุคใหม่ เราไม่หยุดนิ่งที่จะส่งมอบพลังงานที่สะอาดขึ้นและเทคโนโลยีพลังงาน เพื่อคุณภาพชีวิตที่ดีขึ้นของผู้คนอย่างต่อเนื่อง โดยนอกจากบทเพลง ‘เป็นเธอ (Brighter Sky)’ และมิวสิกวิดีโอแล้ว เรายังมีแผนจะส่งมอบความสุขให้กับคนรุ่นใหม่ ผ่านมินิคอนเสิร์ตสุดพิเศษที่จะจัดขึ้นในวันศุกร์ที่ 11 พฤศจิกายน 2565 ณ ลานสีฟ้า สยามแควร์ ตอกย้ำความมุ่งมั่นในการส่งมอบพลังงานที่ดีขึ้นเพื่ออนาคต” นางสมฤดี กล่าวทิ้งท้าย